text: Kommuner har store forventninger til ny regering
  16 september 2011 kl. 11.47
  Kommunernes Landsforenings formand, borgmester Jan Trøjborg fra Horsens, satser på, at en ny regering vil give kommunerne mere frihed.
  Den nye S-ledede regering bliver budt velkommen af Kommunernes Landsforening.
  Formand Jan Trøjborg (S) satser på, at regeringen vil give kommunerne mere frihed.
  - Jeg forventer, at regeringen vil afbureaukratisere og lægge op til et større politisk råderum for kommunerne. Til gengæld er vi indstillet på at dokumentere kvalitet, effektivitet og brugertilfredshed i de lokale velfærdstilbud, siger han til Danske Kommuner.
  Jan Trøjborg understreger, at KL altid er klar til at samarbejde med den siddende regering om at realisere målsætningerne for samfundsøkonomien.
  - Vi ser gerne flerårige økonomiske rammer, der kan sikre mere stabile planlægningsvilkår. Og vi medvirker også gerne til at sætte gang i væksten med fremrykning af kommunale investeringer, siger Horsens-borgmesteren.
  